b'\n_START_ARTICLE_\nJohan Lagus\n_START_PARAGRAPH_\nJohan Lagus (16. lokakuuta 1733 Kes\xc3\xa4lahti \xe2\x80\x93 3. huhtikuuta 1806 Iisalmi) oli suomalainen l\xc3\xa4\xc3\xa4ninrovasti ja valtiop\xc3\xa4iv\xc3\xa4mies._NEWLINE_Laguksen vanhemmat olivat Kes\xc3\xa4lahden kirkkoherra Johan Lagus (1702\xe2\x80\x931735) ja Elisabet Berner t\xc3\xa4m\xc3\xa4n toisessa avioliitossa. H\xc3\xa4n k\xc3\xa4vi Porvoon lukiota ja p\xc3\xa4\xc3\xa4si ylioppilaaksi 1749. Lagus valmistui Turun akatemiasta filosofian maisteriksi 1757. H\xc3\xa4nest\xc3\xa4 tuli Uppsalan yliopiston teologian kunniatohtori vuonna 1800. _NEWLINE_Lagus oli Loviisan pedagogiossa vt. kollegana vuodesta 1756 ja vakinaisena kollegana vuodesta 1758. H\xc3\xa4n sai konrehtorin arvonimen 1758. H\xc3\xa4n toimi sitten Loviisan triviaalikoulun konrehtorina vuodesta 1760 ja rehtorina vuodesta 1769. Laguksesta tuli Iisalmen kirkkoherra vuonna 1771 ja h\xc3\xa4n sai rovastin arvon 1776. Lagus oli vt. l\xc3\xa4\xc3\xa4ninrovastina vuodesta 1796 ja vakinaisena l\xc3\xa4\xc3\xa4ninrovastina vuodesta 1801. H\xc3\xa4n osallistui valtiop\xc3\xa4iville vuosina 1789, 1792 (ei kuitenkaan t\xc3\xa4ll\xc3\xb6in ehtinyt perille matkavaikeuksien takia) ja 1800._NEWLINE_Lagus oli naimisissa vuodesta 1772 Porvoon lukion lehtorin Anders Kraftmanin tytt\xc3\xa4ren Lovisa Benedicta Kraftmanin (k. 1791) kanssa. Heid\xc3\xa4n poikiaan olivat Turun akatemian rehtori, professori Anders Johan Lagus, Helsingin yliopiston rehtori, professori Wilhelm Gabriel Lagus ja sotatuomari, asessori Fredrik Lagus, vuodesta 1804 Lagi (1781\xe2\x80\x931816).'